Document ID: 32010D0188

ROZHODNUTIE KOMISIE
z 29. marca 2010,
ktorým sa mení a dopĺňa príloha III k rozhodnutiu 2003/467/ES, pokiaľ ide o vyhlásenie, že určité správne regióny Poľska a Portugalska sú úradne bez výskytu enzootickej bovinnej leukózy
[oznámené pod číslom K(2010) 1912]
(Text s významom pre EHP)
(2010/188/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej prílohu D kapitolu I odsek E,
keďže:
(1)
Smernicou 64/432/EHS sa stanovuje, že členský štát alebo časť členského štátu možno v prípade, že sú dodržané určité podmienky stanovené v tejto smernici vyhlásiť za územie úradne bez výskytu enzootickej bovinnej leukózy, pokiaľ ide o stáda hovädzieho dobytka.
(2)
Zoznam regiónov členských štátov úradne bez výskytu enzootickej bovinnej leukózy je stanovený v prílohe III k rozhodnutiu Komisie 2003/467/ES z 23. júna 2003 ustanovujúcom úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (2).
(3)
Poľsko predložilo Komisii dokumentáciu preukazujúcu súlad s príslušnými podmienkami stanovenými v smernici 64/432/EHS, pokiaľ ide o 25 správnych regiónov (powiaty) v rámci vyšších správnych celkov (vojvodstiev) Kujavsko-pomoranského (Kujawsko-Pomorskie), Podleského (Podlaskie) a Mazovského (Mazowieckie), aby bolo možné uvedené regióny Poľska považovať za regióny úradne bez výskytu enzootickej bovinnej leukózy.
(4)
Po posúdení dokumentácie predloženej Poľskom by sa uvedené regióny (powiaty) mali vyhlásiť za regióny Poľska úradne bez výskytu enzootickej bovinnej leukózy.
(5)
Portugalsko predložilo Komisii dokumentáciu preukazujúcu súlad s príslušnými podmienkami stanovenými v smernici 64/432/EHS, pokiaľ ide o autonómnu oblasť Azory, aby bolo možné uvedený región Portugalska považovať za región úradne bez výskytu enzootickej bovinnej leukózy.
(6)
Po posúdení dokumentácie predloženej Portugalskom by sa autonómna oblasť Azory mala vyhlásiť za región Portugalska úradne bez výskytu enzootickej bovinnej leukózy.
(7)
Príloha III k rozhodnutiu 2003/467/ES by sa preto mala zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha III k rozhodnutiu 2003/467/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 29. marca 2010

Labels: 0
18
6